**POROČILO O URESNIČEVANJU VZGOJNEGA NAČRTA NA OSNOVNI ŠOLI KOPER V ŠOLSKEM LETU 2019/2020**

Skladno z ZOŠ smo vse osnovne šole izdelale in sprejele vzgojni načrt, dokument, ki določa načine doseganja in uresničevanja ciljev in vrednot OŠ.

O uresničevanju vzgojnega načrta ravnatelj enkrat letno poroča svetu staršev in svetu šole.

Na podlagi vzgojnega načrta so bila sprejeta pravila šolskega reda, ki bolj natančno opredeljujejo dolžnosti in odgovornosti učencev, načine zagotavljanja varnosti, pravila obnašanja, vzgojne ukrepe za posamezne kršitve pravil in vzgojne opomine.

Vzgojno delovanje na Osnovni šoli Koper temelji na načelu sodelovanja, skupnega reševanja nastalih težav, dogovarjanja, obnovitvi odnosov, odgovornosti, zavzetosti za vsakega posameznika, načelu zaupanja in varnosti.

Opažamo, da ima veliko število učencev pomanjkljivo razvite socialne veščine (veščine uravnavanja čustev in vedenja, veščine za vzpostavljanje in ohranjanje odnosa z vrstniki, samoregulacijske veščine…) kar se kaže v vedenju, da ne znajo prepoznati svojih potreb, čustev, znajo spoštljivo in obenem odločno povedati kaj jih moti, kaj želijo in se postaviti zase

Pri vzgojnem delovanju šole si najbolj prizadevamo, da bi učence naučili odgovornosti (do sebe, do drugih, do šolskega dela) in samostojnosti. Da bi učenci znali živeti sami s seboj in z drugimi, si prizadevamo jih naučiti asertivne in konstruktivne komunikacije. Učimo jih, da znajo prepoznati svoje potrebe, čustva, znajo spoštljivo in obenem odločno povedati kaj jih moti, kaj želijo in se postaviti zase tako, da ne ogrožajo pravic drugega in prevzemajo odgovornost za svoje reakcije in vedenje.

Na šoli si vedno znova prizadevamo še bolj okrepiti sodelovanje in zaupen ter odprt odnos s starši kot pomembnimi soustvarjalci pri vzgoji otrok.

Za doseganje ciljev osnovne šole in uresničevanje vzgojnega načrta je šola izvedla :

* **VZGOJNE DEJAVNOSTI ŠOLE ( PROAKTIVNE, PREVENTIVNE DEJAVNOSTI)**

Strokovni delavci so v sodelovanju s strokovnimi delavci zunanjih institucij (Zdravstveni dom, Društvo za nenasilno komunikacijo, Center za socialno delo – Dnevni center za otroke in mladostnike Koper, Policija; New prevent…) namenili veliko časa preventivnemu delovanju.

Izvedene so bile naslednje dejavnosti:

* celoletno delovanje skupine za razvijanje pozitivne samopodobe v prvem triletju,
* celoletno delovanje skupine za razvijanje socialne in čustvene pismenosti v 4. in 5.razredu,
* izvajanje delavnic vrstniških mediatorjev o reševanju konfliktov »Uporabi besede in ne pesti« od 1. do 4. razreda,
* izvedba delavnic »Brez nasilja nad vrstniki« ,
* izvedba delavnic v sodelovanju s Policijo »Zberi pogum in povej!«
* izvajanje šolske mediacije v konfliktih med učenci,
* izvajanje vrstniške mediacije v konfliktih med učenci,
* izvedba predavanj za učence o zdravem preživljanju prostega časa, varni rabi interneta ,
* izvajanje preventivnih delavnic za 7. in 8. in 9. razred » Martin Krpan«,
* izvedba predavanj preventivnih predavanja za starše
* **SVETOVANJE IN USMERJANJE**

Usmerjanje in svetovanje smo izvajali v okviru ur oddelčnih skupnosti, pogovornih ur in ob sprotnem reševanju problemov in drugih priložnostih. Izvajali smo ga vsi strokovni delavci, še posebej šolska svetovalna služba. Šolska svetovalna služba je izvedla preko 50 svetovalnih razgovor.

**VZGOJNE UKREPE**

Vzgojni ukrepi so bili uporabljeni kadar učenec, ki je storil kršitev šolskih pravil, ni bil pripravljen sodelovati pri reševanju nastalega problema in so bile predhodno izvedene vse druge vzgojne dejavnosti. Izvajanje vzgojnih ukrepov je povezano z nudenjem podpore in vodenjem učenca k spremembi neustreznega obnašanja. Pri tem so sodelovali učenec, starši in strokovni delavci šole.

Uporabljeni so bili naslednji vzgojni ukrepi:

* povrnitev škode oz. restitucija
* povečan nadzor in omejitev gibanja med aktivnim odmorom,
* začasni odvzem naprav-mobilnih telefonov,
* pisno opozorilo razrednika ,
* premestitev v drugi oddelek,
* odstranitev od pouka (več kot 30odstranitev; nekateri učenci so bili večkrat odstranjeni).
* **VZGOJNE OPOMINE**

Za 13 učencev vzgojni ukrepi niso bili učinkoviti, zato so jim bili izrečeni vzgojni opomini. Vzgojni opomini so bili izrečeni zaradi ponavljajočih in težjih kršitev

(večkratno moteče vedenje pri pouku in onemogočanje izvedbe le-tega, neopravičeno izostajanje od pouka, verbalno in fizično nasilje nad vrstniki, fotografiranje brez soglasja in objava fotografije na spletu, odtujitev lastnine, žalitve in grožnje strokovnim delavcem, gledanje pornografije med poukom …)

Šola je raziskana dejanja vrstniškega nasilja pri posameznih učencih prijavila tudi na policijo in na Center za socialno delo.

Izrečeni vzgojni opomini:

* prvi vzgojni opomin (13 učencev od 4. do 9. razreda)

Za enega učenca je bil zaradi onemogočanja pouka in ogrožanja varnosti drugih sošolcev organiziran individualni pouk v posameznih obdobjih šolskega leta.

**NADALJNJE USMERITVE**

Strokovni delavci si bomo prizadevali za ustvarjanje varnega okolja v šolskem prostoru, kjer se bo učence vzpodbujalo pri razvoju močnih področij in s tem dvigalo samozavest ter posredno tudi večjo uspešnost na učnih in drugih področjih. Nadaljevali bomo z učenjem socialnih veščin s poudarkom na asertivnosti, s konstruktivnimi strategijami reševanja konfliktov in vzpodbujali učence k odgovornemu vedenju. Še bolj bomo vzpodbujali starše k pravočasnemu in odločnemu postavljanju mej otrokom, nadzorovanju šolskega in prostega časa.

Za šolo predstavlja veliko težavo delo z učenci, ki imajo težave na čustveno vedenjskem področju in kljub vsem obravnavam v raznih institucijah, onemogočajo pouk in tudi ogrožajo varnost vrstnikov, pa tudi strokovnih delavcev. Ker so šoloobvezni, šola za njih organizira drugačne oblike dela in sodeluje s Centrom za socialno delo pri iskanju ustreznih rešitev.

Pripravila Dajana Nedoh, šolska pedagoginja